Dôvodová správa

I. Všeobecná časť

	Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky na rok 2007 návrh zákona, ktorým  sa mení a  dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov. 
 
Novelou zákona č. 200/1998 Z. z. sa upravuje možnosť vyslania colníka na výkon štátnej služby v zahraničí v rámci operácií civilného krízového manažmentu vedených medzinárodnými organizáciami a dopĺňajú sa ustanovenia o poskytovaní služobného príjmu a náhrade výdavkov počas jeho vyslania. V nadväznosti na tieto úpravy sa v čl. II návrhu zákona navrhuje novelizovať príslušné ustanovenia zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov.

V súlade s úlohou II.8. Plánu hlavných úloh medzirezortného expertného koordinačného orgánu pre boj so zločinnosťou (MEKO) sa  navrhuje úprava, podľa ktorej budú mať colníci vykonávajúci štátnu službu pod vedením vyšetrovateľa Policajného zboru v spoločných vyšetrovacích tímoch osobitné príplatky v určenej sume. 

	Novela zákona spresňuje používanú terminológiu a úpravou príslušných ustanovení reaguje aj na poznatky a skúsenosti aplikačnej praxe. 

Návrh zákona nepredpokladá zvýšené nároky na rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť, na tvorbu nových pracovných miest a na podnikateľské prostredie. Odhad vplyvov na verejné financie je uvedený v doložke vplyvov. Úhrada výdavkov, ktoré predpokladá návrh zákona, bude zabezpečená v rámci limitu výdavkov Colného riaditeľstva SR. 

	Návrh zákona je v súlade s Ústavou Slovenskej republiky, s inými zákonmi, ako aj      s medzinárodnými zmluvami, ktorými je Slovenská republika viazaná.

	Účinnosť zákona sa navrhuje od 1. mája 2008.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Odhad vplyvov na verejné financie

Účasť colníkov na operáciách civilného krízového manažmentu vedených medzinárodnými organizáciami: ak by náklady neuhrádzala medzinárodná organizácia, s vyslaním colníkov na takého operácie budú spojené výdavky na výcvik, platové náležitosti, náhrada denných výdavkov, zahraničný príspevok, cestovné, poistné, očkovanie a naturálne náležitosti.

Za predpokladu výcviku jedného colníka v rokoch 2008 - 2010 a vyslania jedného colníka do operácií civilného krízového manažmentu v rokoch 2008 - 2010 sú predpokladané náklady s tým spojené v takejto výške:

Náklady na výcvik
1 colníka

Náklady na vyslanie
1 colníka

Spolu

v roku 2008 | 300 000,- Sk | 2 292 000,- Sk | 2 592 000,- Sk
v roku 2009 | 200 000,- Sk | 3 312 000,- Sk | 3 512 000,- Sk
v roku 2010 | 200 000,- Sk | 3 342 000,- Sk | 3 542 000,- Sk

Náročnosť úloh vyplývajúcich z postavenia colníkov počas dočasného výkonu štátnej služby v zložkách Policajného zboru v spoločných vyšetrovacích tímoch sa navrhuje zohľadniť priznaním osobitného príplatku v rozpätí 1 000 až  8 000 Sk alikvotne v závislosti od rozsahu vykonávaných činností a ich časovej náročnosti. Predpokladaný finančný vplyv navrhovanej úpravy, ak by išlo o 5 colníkov s priemerným osobitným príplatkom 6 000 Sk, predstavuje sumu cca 360 tis. Sk ročne.   

Úhrada výdavkov, ktoré predpokladá návrh zákona, bude zabezpečená v rámci limitu výdavkov Colného riaditeľstva SR.

2.	Odhad vplyvov na obyvateľov, hospodárenie podnikateľskej sféry a iných právnických osôb

Návrh zákona nebude mať vplyvy na obyvateľov, hospodárenie podnikateľskej sféry a iných právnických osôb.

3.	Odhad vplyvov na životné prostredie

Navrhovaná úprava nebude mať žiadny vplyv na životné prostredie.

4.	Odhad vplyvov na zamestnanosť 

Návrh zákona nebude mať negatívny vplyv na zamestnanosť. 

5.	Odhad vplyvov na podnikateľské prostredie

Návrh zákona nebude mať vplyvy na podnikateľské prostredie. 

Doložka zlučiteľnosti
návrhu zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov 
s právom Európskych spoločenstiev a právom Európskej únie

1. Predkladateľ zákona: 

vláda Slovenskej republiky.

2. Názov návrhu zákona:

návrh zákona, ktorým sa mení a dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov. 

3. Problematika návrhu zákona:

a)	je upravená v práve Európskych spoločenstiev:
	primárnom:
	-			  čl. 2, čl. 3, čl. 13, čl. 136, čl. 137 a čl. 141 Zmluvy o založení ES v platnom znení,
	sekundárnom:
-	v smernici Rady 75/117/EHS  z 10. februára 1975 o aproximácii právnych predpisov  členských štátov týkajúcich sa uplatňovania zásady rovnakej odmeny pre mužov a ženy (Mimoriadne vydanie Ú. v. EÚ, 5/zv.1), 
-	v smernici Rady 76/207/EHS z 9. februára 1976 o vykonávaní zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní a o pracovné podmienky v platnom znení (Mimoriadne vydanie Ú. v. EÚ, 5/zv. 1), 
-	v smernici Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov v platnom znení (Mimoriadne vydanie Ú. v. EÚ 13 /zv. 15),
-	v smernici Rady 96/34/ES z 3. júna 1996 o rámcovej dohode o rodičovskej dovolenke uzavretej medzi UNICE, CEEP a ETUC v platnom znení (Mimoriadne vydanie Ú. v. EÚ 5/zv. 2),
-	v smernici Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod (Mimoriadne vydanie Ú. v. EÚ 20/ zv. 1),
-	v smernici Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (Mimoriadne vydanie Ú. v. EÚ 5/ zv.4),
-	v smernici Európskeho parlamentu a Rady 2006/54/ES z  5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (Ú. v. EÚ L 204, 26. 7. 2006);
	
b)	je upravená v práve Európskej únie:
- 	čl. 6 Zmluvy o EÚ v platnom znení;
	
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4. Záväzky Slovenskej republiky vo vzťahu k Európskym spoločenstvám a Európskej únii:
a) Zo zmluvy o pristúpení Slovenskej republiky k Európskej únii, najmä z Aktu o podmienkach pristúpenia, nevyplývajú pre SR žiadne záväzky.
b)	    Podľa Zmluvy o pristúpení Slovenskej republiky k Európskej únii, najmä podľa Aktu o podmienkach pristúpenia, nepožiadala SR o žiadne prechodné obdobie.
c)	    Podľa návrhu určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov je lehota na prebratie smernice 2006/54/ES do 15. augusta 2008.
d)	    Proti SR nebolo začaté konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
e)	    Do zákona č. 311/2001 Z. z. Zákonník práce v znení neskorších predpisov a do zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov boli prebraté smernice  1975/117/EHS, 1976/207/EHS, 1996/34/ES, 2000/43/ES, 2000/78/ES a 2006/54/ES.
Do zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších prepisov boli prebraté smernice 1975/117/EHS,1976/207/EHS, 2000/43/ES, 2000/78/ES a 2006/54/ES.

5.  Stupeň zlučiteľnosti návrhu zákona s právom Európskych spoločenstiev a právom Európskej únie:

a)	  Úplná.

6. Gestor: 
	MPSVR SR.
	Spolupracujúce rezorty:
	MF SR, ÚV SR, MŠ SR, MV SR, MO SR, MDPT SR, NBS, NKÚ.

II. Osobitná časť

K čl. I

K bodu 1

	Colníci vykonávajú štátnu službu nielen v služobnom úrade na území Slovenskej republiky, ale aj v zahraničí. V tomto smere bolo ustanovenie neúplné, a preto sa navrhuje jeho doplnenie.
	
K bodom 2 a 3

	Doterajšie znenie sa formulačne upravuje a zároveň sa upravuje po legislatívno-technickej stránke.

K bodu 4

	Z dôvodu prehľadnosti a zrozumiteľnosti sa zavádza legislatívna skratka „sviatok“ už v § 16 a v spojení s bodmi 12 a 40 sa zjednocuje terminologický aparát v celom texte zákona.

K bodu 5

Návrhom sa spresňuje pojem „organizačná zmena“ v súvislosti so zrušením doterajšej funkcie colníka. Navrhovaná legálna definícia organizačnej zmeny prispeje k pružnosti a efektívnosti personálnych zmien v súlade s potrebami colnej správy.

K bodu 6

	Navrhovaným znením sa rozširujú dôvody, pre ktoré je možné colníka zaradiť do zálohy pre prechodne nezaradených colníkov, o prípady, keď colník nie je oprávnený na oboznamovanie sa s utajovanými skutočnosťami, ktoré sa vyžaduje na výkon jeho doterajšej funkcie. 

K bodom 7 a 8 

	Ide o legislatívno-technickú úpravu prepájajúcu osobitné ustanovenia o tehotnej colníčke a matke do konca deviateho mesiaca po pôrode so všeobecnou úpravou zaraďovania colníkov do zálohy. 

K bodom 9 až 11

	Navrhované znenie reaguje na zrušenie Úradu pre finančný trh. Zároveň sa vypúšťajú neaktuálne odkazy na zrušený zákon č. 96/2002 Z. z. o dohľade nad finančným trhom a o zmene a doplnení niektorých zákonov v znení neskorších predpisov.

K bodu 12

	Vypúšťa sa legislatívna skratka „sviatok“ vzhľadom na jej zavedenie v predchádzajúcich ustanoveniach (bod 4). 

K bodu 13

	Úpravou sa nahrádza odkaz 10 vecne správnym odkazom 11.  

K bodom 14 až 16

V súlade s úlohou II. 8. Plánu hlavných úloh Medzirezortného expertného koordinačného orgánu pre boj so zločinnosťou (MEKO) sa  navrhuje úprava, podľa ktorej sa pre colníkov vykonávajúcich službu v spoločných vyšetrovacích tímoch pod vedením vyšetrovateľa Policajného zboru ustanovuje zvýšená horná sadzba osobitného príplatku, ktorý bude možné jednotlivým colníkom priznávať alikvotne podľa charakteru vykonávaných činností a ich časovej náročnosti, podľa miesta výkonu štátnej služby, miery ohrozenia života alebo zdravia colníka, alebo v závislosti od výkonu činností s mimoriadnou psychickou záťažou.

K bodu 17

	Ide o legislatívno-technickú úpravu v nadväznosti na bod 7. 

K bodom 18 až 20

V súvislosti s plnením medzinárodných záväzkov Slovenskej republiky je potrebné upraviť možnosť vyslať colníka na výkon štátnej služby v zahraničí, a to aj v rámci operácií civilného krízového manažmentu. 

Návrhom sa legislatívne upravuje poskytovanie náhrad výdavkov colníkom vyslaným na výkon štátnej služby v zahraničí v rámci operácií civilného krízového manažmentu vedených medzinárodnými organizáciami. V dennej náhrade výdavkov sú zahrnuté náklady na stravné, ubytovanie, vreckové a vedľajšie výdavky. Zároveň sa vylučuje možnosť duplicitného poskytovania náhrad vyslanému colníkovi (príslušnou medzinárodnou organizáciou alebo inou osobou, aj  služobným úradom). V prípade čiastočného poskytnutia denných náhrad výdavkov medzinárodnou organizáciou alebo inou osobou má colník právo na poskytnutie rozdielu medzi sumou určenou podľa odseku 4 a sumou poskytnutou medzinárodnou organizáciou alebo inou osobou. 

K bodu 21

	Navrhovaným ustanovením sa spresňuje terminologický aparát zákona. 

K bodom 22 a 23

	Zabezpečuje sa súlad terminológie v celom texte § 121. Zároveň sa vypúšťa možnosť poskytnúť obnovu naturálnych náležitostí colníka vo forme peňažného plnenia, keďže dotknuté ustanovenia upravujú náležitosti colníka vykonávajúceho štátnu službu sústavne v služobnej rovnošate. Berúc do úvahy účel poskytovania naturálnych náležitostí, možnosť poskytnúť peňažné plnenie takémuto colníkovi nie je odôvodnená. 

K bodu 24

Zámerom uvedeného ustanovenia je motivácia colníkov k plynulejšiemu čerpaniu nároku na nepeňažné plnenie v súvislosti s obnovou naturálnych náležitostí, keďže sa navrhuje, aby nevyčerpaný nárok uplynutím 24 mesiacov zanikol. 

K bodu 25

Vzhľadom na účel, ktorý plní poskytovanie naturálnych náležitostí colníkom, t. j. zabezpečenie riadneho výkonu štátnej služby, sa navrhuje, aby colníkovi, u ktorého už bolo právoplatne rozhodnuté o skončení jeho služobného pomeru alebo ktorý sám požiadal o uvoľnenie zo služobného pomeru,  zanikol nárok na doteraz nevyčerpané naturálie a aby mu nový nárok nevznikol.

Zároveň sa dopĺňa splnomocňovacie ustanovenie, na základe ktorého sa určí hodnota služobnej rovnošaty a jej súčastí. Tento predpis bude ministerstvo aktualizovať v závislosti od vývoja potrieb colníkov vo vzťahu k jednotlivým súčastiam služobnej rovnošaty, ako aj cenových pohybov v oblasti zaobstarávania týchto súčastí. 

K bodu 26

	Legislatívno-technické spresnenie sa navrhuje z dôvodu zrozumiteľnosti a presného určenia dní, počas ktorých sa colníkovi poskytuje preventívna rehabilitácia. 

K bodu 27

	Rozširuje sa okruh colníkov, ktorým sa preventívna rehabilitácia neposkytuje, o colníčky a colníkov, ktorí sú na materskej dovolenke alebo rodičovskej dovolenke a o colníkov, ktorí sú zaradení do neplatenej zálohy.

K bodu 28

	Ustanovuje sa povinnosť colníka preukázať nadriadenému osobné, rodinné alebo zdravotné dôvody, pre ktoré žiada o zmenu termínu nástupu na preventívnu rehabilitáciu.

K bodu 29

	 Úpravou sa upresňuje odkaz na relevantné ustanovenie zákona. 

K bodu 30

 	Navrhovaná legislatívno-technická úprava nadväzuje na bod 7. 

K bodu 31

	Úpravou sa upresňuje odkaz na relevantné ustanovenie zákona. 

K bodu 32

	V záujme zjednodušenia procesu rozhodovania vo veciach služobného pomeru podľa XII. časti zákona č. 200/1998 Z. z. a priblíženia legislatívnej úpravy potrebám aplikačnej praxe sa navrhuje, aby sa konanie v iných prípadoch než v tých, v ktorých ide o služobné hodnotenie, ukladanie disciplinárneho opatrenia alebo prepustenia zo služobného pomeru z dôvodu porušenia služobnej prísahy alebo služobnej povinnosti zvlášť hrubým spôsobom začínalo až vyhlásením, resp. doručením rozhodnutia dotknutému účastníkovi konania. Začatie konania akýmkoľvek iným – skorším úkonom ministra alebo služobného úradu voči účastníkovi konania v týchto prípadoch nie je z hľadiska ochrany práv dotknutého účastníka konania potrebné a predstavuje len administratívnu záťaž na strane ministra alebo služobného úradu.

K bodu 33

	V súvislosti s navrhovaným znením nového odseku 9 v § 121, podľa ktorého márnym uplynutím dvojročnej lehoty colníkovi zaniká právo na poskytnutie naturálnych náležitostí formou nepeňažného plnenia, je potrebné rozšíriť znenie § 242 ods. 3, ktoré vyčerpávajúcim spôsobom vymenúva prípady preklúzie.

K bodu 34

	Pri colníkoch, ktorí boli vyslaní na výkon štátnej služby v zahraničí v rámci operácií civilného krízového manažmentu vedených medzinárodnými organizáciami  podľa predpisov účinných do 1. marca 2008, sa navrhuje, aby sa na nich vzťahovali doterajšie predpisy. 

K bodu 35

	Z dôvodu vytvorenia colného kriminálneho úradu s pôsobnosťou pre celé územie Slovenskej republiky je potrebné jeho doplnenie do činností vymedzených pre 7. platovú triedu.

K bodu 36

	Ide o legislatívno-technickú úpravu – nahradenie skratky „CR“ legislatívnou skratkou „colné riaditeľstvo“ zavedenou v § 4 ods. 2 zákona.

K bodu 37

	Príloha č. 2 sa v časti Colné riaditeľstvo SR dopĺňa o novú funkciu –  zástupcu vedúceho samostatného oddelenia, s príplatkom 5 až 14 %, rovnako ako v prípade zástupcu vedúceho oddelenia.

K bodu 38

	Zabezpečenie dodržania podmienok ustanovených vo vyhláške Národného bezpečnostného úradu č. 336/2004 Z. z. o fyzickej bezpečnosti a objektovej bezpečnosti, zabezpečenie úloh a  režimových opatrení colného kriminálneho úradu a zabezpečenie ochrany utajovaných skutočností a iných úloh pri ochrane majetku a zdravia vyžaduje koordináciu služobnej činnosti, ako aj určenie zodpovednej osoby za organizáciu, riadenie a kontrolu dodržiavania príslušných všeobecne záväzných právnych predpisov a interných predpisov. Z tohto dôvodu sa príloha č. 2 v časti Colný kriminálny úrad dopĺňa o novú funkciu – vedúceho zmeny.

K bodu 39

Navrhované znenie dopĺňa prílohu č. 4 o transponovanú smernicu Európskeho parlamentu a Rady 2006/54/ES z  5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (prepracované znenie).

K bodu 40

	Ide o zosúladenie používanej terminológie v celom zákone. 

K čl. II

K bodom 1 až 4 

Dopĺňajú sa ustanovenia upravujúce vzťahy colnej správy k štátnym orgánom, právnickým osobám, fyzickým osobám a k zahraničiu, keďže colníka bude možné vyslať na výkon štátnej služby v zahraničí aj v rámci operácií civilného krízového manažmentu vedených medzinárodnými organizáciami.
	
K bodom 5 a 7

Nariadenie Komisie (ES) č. 1875/2006 z 18. decembra 2006, ktorým sa mení a dopĺňa nariadenie Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva, zavádza systém udeľovania statusu schváleného hospodárskeho subjektu. Vzhľadom na skutočnosť, že komunitárne predpisy, ktoré ukladajú členským štátom informačnú povinnosť voči Európskej komisii, vo väčšine prípadov nešpecifikujú konkrétny orgán, ktorý má túto povinnosť plniť, je potrebné prijať zodpovedajúce implementačné opatrenia. Navrhovanými opatreniami sa identifikujú príslušné orgány štátnej správy v colníctve (ministerstvo a colné riaditeľstvo), ktoré plnia ustanovené jednotlivé povinnosti voči Európskej komisii.  

K bodu 6

	V poznámke pod čiarou k odkazu 13 sa navrhuje doplnenie demonštratívneho výpočtu právnych predpisov regulujúcich právne vzťahy, do ktorých je v súlade so svojou právomocou a pôsobnosťou oprávnené zasahovať Colné riaditeľstvo SR. 

	K čl. III

Vzhľadom na dĺžku legislatívneho procesu sa účinnosť zákona navrhuje od 1. mája 2008.